CELEX: 32022D0899
Language: hu
Date: 2022-06-08 00:00:00
Title: A Bizottság (EU) 2022/899 végrehajtási határozata (2022. június 8.) az indonéz pénzügyi felügyeleti hatóság (Otoritas Jasa Keuangan) felügyelete alá tartozó központi szerződő felekre vonatkozó indonéz szabályozási keret 648/2012/EU európai parlamenti és tanácsi rendelet követelményeivel való egyenértékűségéről (EGT-vonatkozású szöveg)

2022.6.9.   
               
               
                  HU
               
               
                  Az Európai Unió Hivatalos Lapja
               
               
                  L 156/53
               
            
         A BIZOTTSÁG (EU) 2022/899 VÉGREHAJTÁSI HATÁROZATA
         (2022. június 8.)
         az indonéz pénzügyi felügyeleti hatóság (Otoritas Jasa Keuangan) felügyelete alá tartozó központi szerződő felekre vonatkozó indonéz szabályozási keret 648/2012/EU európai parlamenti és tanácsi rendelet követelményeivel való egyenértékűségéről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a tőzsdén kívüli származtatott ügyletekről, a központi szerződő felekről és a kereskedési adattárakról szóló, 2012. július 4-i 648/2012/EU európai parlamenti és tanácsi rendeletre (1) és különösen annak 25. cikke (6) bekezdésére,
         mivel:
         
                     (1)
                  
                  
                     A 648/2012/EU rendelet 25. cikkében meghatározott, harmadik országokban székhellyel rendelkező központi szerződő felek elismerésére vonatkozó eljárás célja, hogy az említett rendeletben rögzítettekkel egyenértékű szabályozási előírásokat alkalmazó harmadik országban székhellyel rendelkező és ott engedélyezett központi szerződő felek számára lehetővé tegye elszámolási szolgáltatások nyújtását az Unióban székhellyel rendelkező klíringtagok vagy kereskedési helyszínek számára. Az elismerési eljárás és az annak keretében hozott egyenértékűségi határozat így hozzájárul a 648/2012/EU rendelet átfogó céljának eléréséhez: a stabil és biztonságos központi szerződő felek – ideértve a harmadik országban székhellyel rendelkező és ott engedélyezett központi szerződő feleket is – alkalmazásának a tőzsdén kívüli származtatott ügyletek elszámolására történő kiterjesztése révén a rendszerszintű kockázat csökkentéséhez.
                  
               
                     (2)
                  
                  
                     Ahhoz, hogy valamely harmadik ország központi szerződő felekre vonatkozó jogi szabályozását az uniós jogi szabályozással egyenértékűnek lehessen tekinteni, az alkalmazandó jogi és felügyeleti keretrendszer érdemi eredményének az elérendő szabályozási célokat illetően egyenértékűnek kell lennie az uniós követelményekkel. Ezen egyenértékűségi értékelés célja tehát annak ellenőrzése, hogy az érintett harmadik ország jogi és felügyeleti keretrendszere biztosítja-e, hogy az abban a harmadik országban székhellyel rendelkező és engedélyezett központi szerződő felek ne tegyék ki az Unióban székhellyel rendelkező klíringtagokat és kereskedési helyszíneket nagyobb kockázatnak, mint amekkorának az Unióban engedélyezett központi szerződő felek tennék ki e klíringtagokat és kereskedési helyszíneket, és következésképpen ne okozzanak elfogadhatatlan mértékű rendszerszintű kockázatot az Unióban. Ezért figyelembe kell venni, hogy az uniós pénzügyi piacnál kisebb pénzügyi piacokon folytatott elszámolási tevékenységek lényegesen kisebb kockázatot jelentenek.
                  
               
                     (3)
                  
                  
                     Annak értékelését, hogy Indonézia jogi és felügyeleti keretrendszere egyenértékű-e az Unió jogi és felügyeleti keretrendszerével, nem csupán az Indonéziában székhellyel rendelkező, és az indonéziai pénzügyi felügyeleti hatóság (Otoritas Jasa Keuangan, a továbbiakban: OJK) felügyelete alá tartozó központi szerződő felekre alkalmazandó, jogilag kötelező érvényű követelmények összehasonlító elemzésére kell alapozni, hanem az említett követelmények eredményének értékelésére is. A Bizottságnak értékelnie kell továbbá, hogy az említett követelmények alkalmasak-e az Unióban székhellyel rendelkező klíringtagokat és kereskedési helyszíneket esetlegesen érintő kockázatok csökkentésére, figyelembe véve azon pénzügyi piac méretét, amelyen Indonéziában a központi szerződő felek működnek. Ahhoz, hogy a kockázatcsökkentés terén egyenértékű eredményt érjenek el, szigorúbb kockázatcsökkentési követelményekre van szükség azon központi szerződő felek esetében, amelyek tevékenységüket nagyobb pénzügyi piacokon végzik és így magasabb az eredendő kockázatuk, mint a kisebb pénzügyi piacokon tevékenykedő (és így alacsonyabb eredendő kockázattal rendelkező) központi szerződő felek esetében.
                  
               
                     (4)
                  
                  
                     Ez a határozat kizárólag az OJK felügyelete alá tartozó központi szerződő felekre vonatkozó jogi és felügyeleti szabályok egyenértékűségére vonatkozik, nem tartoznak a hatályába az olyan központi szerződő felekre vonatkozó jogi és felügyeleti szabályok, amelyek a nyersanyagpiacon nyújtanak elszámolási szolgáltatásokat és amelyeket az Indonéz Köztársaság Kereskedelmi Minisztériuma (Kementerian Perdagangan Republik Indonesia) alá tartozó Határidős Árutőzsdei Kereskedést Szabályozó Hatóság (Badan Pengawas Perdagangan Berjangka Komoditi, (Bappebti)) szabályoz és felügyel, vagy a Bank Indonesia által működtetett és felügyelt központi szerződő felekre vonatkozó jogi és felügyeleti szabályok.
                  
               
                     (5)
                  
                  
                     A 648/2012/EU rendelet 25. cikke (6) bekezdésének a), b) és c) pontja három feltételt határoz meg, amelyeknek teljesülniük kell annak megállapításához, hogy valamely harmadik ország jogi és felügyeleti keretrendszere az ott engedéllyel rendelkező központi szerződő felek tekintetében egyenértékű az említett rendeletben rögzített követelményekkel.
                  
               
                     (6)
                  
                  
                     A 648/2012/EU rendelet 25. cikke (6) bekezdésének a) pontja értelmében az adott harmadik országban engedéllyel rendelkező központi szerződő feleknek olyan, jogilag kötelező érvényű követelményeket kell teljesíteniük, amelyek egyenértékűek az említett rendelet IV. címében megállapított követelményekkel.
                  
               
                     (7)
                  
                  
                     Az Indonéziában az OJK felügyelete alá tartozó engedélyezett központi szerződő felekre alkalmazandó jogilag kötelező érvényű követelményeket az Indonéz Köztársaság tőkepiacról szóló 1995. évi 8. sz. törvénye (a továbbiakban: tőkepiaci törvény) (Undang-Undang Republik Indonesia Nomor 8 Tahun 1995 tentang Pasar Modal) (2), a tőkepiaci tevékenységek szervezéséről szóló 3/POJK.04/2021. sz. OJK-rendelet (Peraturan OJK Nomor 3/POJK.04/2021 tentang Penyelenggaraan Kegiatan di Bidang Pasar Modal) (3) és az értékpapírügyletekről szóló 22/POJK.04/2019. sz. OJK-rendelet (Peraturan OJK Nomor 22/POJK.04/2019 tentang Transaksi Efek) (4) (a továbbiakban együttesen: az elsődleges szabályok) határozza meg. A 22/POJK.04/2019. sz. OJK-rendelet végrehajtja a Fizetési és Piaci Infrastruktúra Bizottság és az Értékpapír-felügyeletek Nemzetközi Szervezete által 2012 áprilisában kiadott, a pénzügyi piaci infrastruktúrákra vonatkozó elvekben meghatározott nemzetközi standardokat (5).
                  
               
                     (8)
                  
                  
                     A központi szerződő feleket az OJK-nak kell engedélyeznie. Az elszámolási szolgáltatások nyújtásának engedélyezéséhez a központi szerződő feleknek teljesíteniük kell az elsődleges szabályokban meghatározott követelményeket. Ezeket a követelményeket a központi szerződő fél olyan belső szabályai és eljárásai egészítik ki, amelyek biztosítják a pénzügyi piaci infrastruktúrákra vonatkozó elvek valamennyi releváns előírásának való megfelelést.
                  
               
                     (9)
                  
                  
                     A Indonéziában engedélyezett és az OJK felügyelete alá tartozó központi szerződő felekre alkalmazandó, jogilag kötelező érvényű követelmények tehát kétszintű struktúrát alkotnak. Az első szint azon elsődleges szabályokból áll, amelyek meghatározzák azokat az alapvető kötelezettségeket, amelyeket a központi szerződő feleknek teljesíteniük kell ahhoz, hogy engedélyezzék számukra az elszámolási szolgáltatások nyújtását Indonéziában. A második szint a központi szerződő fél belső szabályaiból és eljárásaiból áll, amelyeket a központi szerződő fél mint önszabályozó szervezet saját maga fogad el rendelkezések formájában.
                  
               
                     (10)
                  
                  
                     Az indonéz pénzügyi piac lényegesen kisebb az uniós pénzügyi piacnál. Következésképpen az Indonéziában engedélyezett központi szerződő felekben való részvétel lényegesen kisebb kockázatot jelent az Unióban székhellyel rendelkező klíringtagok és kereskedési helyszínek számára, mint az Unióban engedélyezett központi szerződő felekben való részvételük. Az Indonéziában engedélyezett központi szerződő felekre alkalmazandó elsődleges szabályok, kiegészítve azok belső szabályaival és eljárásaival, amelyek előírják a pénzügyi piaci infrastruktúrákra vonatkozó elveknek való megfelelést, kellő mértékben csökkentik azt a kisebb kockázatot, amelynek az Unióban székhellyel rendelkező klíringtagok és kereskedési helyszínek ki lehetnek téve, és ezért úgy tekinthetők, hogy a 648/2012/EU rendeletben meghatározottal egyenértékű kockázatcsökkentési eredményt érnek el.
                  
               
                     (11)
                  
                  
                     A Bizottság megállapítja, hogy Indonézia jogi és felügyeleti szabályai biztosítják, hogy az Indonéziában engedélyezett és az OJK felügyelete alá tartozó központi szerződő felek olyan, jogilag kötelező érvényű követelményeknek feleljenek meg, amelyek egyenértékűek a 648/2012/EU rendelet IV. címében megállapított követelményekkel.
                  
               
                     (12)
                  
                  
                     A 648/2012/EU rendelet 25. cikke (6) bekezdésének b) pontja előírja, hogy a harmadik országban engedéllyel rendelkező központi szerződő felekre vonatkozó jogi és felügyeleti keretrendszernek biztosítania kell, hogy a központi szerződő felek folyamatos és hatékony felügyelet és végrehajtás hatálya alá tartozzanak.
                  
               
                     (13)
                  
                  
                     Az OJK a központi szerződő felek felügyeleti szerveként nyomon követi az Indonéziában működő központi szerződő feleket, hogy folyamatosan biztosítsa az elsődleges szabályoknak és a központi szerződő felek belső szabályainak és eljárásainak való megfelelést. A kockázatok azonosítása, értékelése, rangsorolása és mérséklése céljából az OJK az Indonéz Köztársaság pénzügyi felügyeleti hatóságról szóló, 2011. évi 21. számú törvényével (a továbbiakban: OJK-törvény) (Undang-Undang Republik Indonsia Nomor 21 Tahun 2011 tentang Otoritas Jasa Keuangan) (6) összhangban rendszeresen napi szintű felügyeletet végez. Az OJK vizsgálatokat folytathat az OJK-törvény XI. fejezetében említett feltételezett jogsértések ügyében. Az OJK átfogó hatáskörrel rendelkezik a megfelelés biztosítására, továbbá visszavonhatja a működési engedélyt és a belső szabályok és eljárások jóváhagyását, továbbá feltételeket, követelményeket vagy utasításokat állapíthat meg, és a központi szerződő felekkel szemben szankciókat szabhat ki.
                  
               
                     (14)
                  
                  
                     A Bizottság megállapítja, hogy az Indonéziában engedélyezett központi szerződő felekre vonatkozó jogi és felügyeleti keretrendszer folyamatosan biztosítja a hatékony felügyeletet és végrehajtást.
                  
               
                     (15)
                  
                  
                     A 648/2012/EU rendelet 25. cikke (6) bekezdésének c) pontja értelmében a harmadik ország jogi keretrendszerének ténylegesen egyenértékű rendszert kell biztosítania a harmadik ország jogi szabályozása alapján engedélyezett központi szerződő felek (a továbbiakban: harmadik országbeli központi szerződő felek) elismeréséhez.
                  
               
                     (16)
                  
                  
                     Az Indonéziában központi elszámolási szolgáltatásokat nyújtani kívánó harmadik országbeli központi szerződő feleknek a tőkepiaci törvény 13. cikkének (1) bekezdése értelmében működési engedélyt kell kérniük az OJK-tól. A nem indonéz és az indonéz központi szerződő felek így megkülönböztetésmentes alapon nyújthatnak elszámolási szolgáltatásokat az indonéz tőkepiacon. Ugyanazokat a követelményeket kell teljesíteniük, mint az indonéz központi szerződő feleknek, beleértve a pénzügyi piaci infrastruktúrákra vonatkozó elveknek való megfelelést is. Az OJK és a nem indonéz központi szerződő fél felügyeletéért felelős, harmadik országbeli illetékes hatóságok közötti együttműködési megállapodások megkötését az OJK-törvény 47. és 48. cikke írja elő.
                  
               
                     (17)
                  
                  
                     A Bizottság megállapítja, hogy Indonézia jogi keretrendszere ténylegesen egyenértékű rendszert biztosít a harmadik országbeli központi szerződő felek elismerésére.
                  
               
                     (18)
                  
                  
                     A Bizottság ezért úgy véli, hogy az OJK felügyelete alá tartozó központi szerződő felekre alkalmazandó jogi és felügyeleti szabályok megfelelnek a 648/2012/EU rendelet 25. cikkének (6) bekezdésében meghatározott feltételeknek. Következésképpen az említett jogi és felügyeleti keretrendszert egyenértékűnek kell tekinteni az említett rendeletben meghatározott követelményekkel.
                  
               
                     (19)
                  
                  
                     Ez a határozat az elfogadásának időpontjában az OJK felügyelete alá tartozó központi szerződő felekre alkalmazandó, jogilag kötelező érvényű követelményeken alapul. A Bizottság, többek között az Európai Értékpapírpiaci Hatóságtól a 648/2012/EU rendelet 25. cikkének (6b) bekezdése szerint kapott információk alapján, továbbra is rendszeresen nyomon fogja követni Indonézia központi szerződő felekre alkalmazandó jogi és felügyeleti keretrendszerének alakulását, és azon feltételek teljesülését, amelyek alapján ezt a határozatot hozta.
                  
               
                     (20)
                  
                  
                     A Bizottság a rendszeres vagy egyedi felülvizsgálat megállapításai alapján bármikor határozhat e határozat módosításáról vagy hatályon kívül helyezéséről, különösen abban az esetben, ha valamely fejlemény az e határozat elfogadásának alapjául szolgáló feltételeket érinti.
                  
               
                     (21)
                  
                  
                     Az e határozatban előírt intézkedések összhangban vannak az Európai Értékpapír-bizottság véleményével,
                  
               ELFOGADTA EZT A HATÁROZATOT:
         
            1. cikk
            A 648/2012/EU rendelet 25. cikke (6) bekezdésének alkalmazásában Indonéziának az indonéz pénzügyi felügyeleti hatóság (Otoritas Jasa Keuangan) felügyelete alá tartozó központi szerződő felekre alkalmazandó alábbi jogi és felügyeleti keretrendszere egyenértékűnek tekintendő a 648/2012/EU rendeletben meghatározott követelményekkel:
            
                        a)
                     
                     
                        az Indonéz Köztársaság 1995. évi 8. sz. törvénye a tőkepiacról;
                     
                  
                        b)
                     
                     
                        az Indonéz Köztársaság 2011. évi 21. sz. törvénye a pénzügyi felügyeleti hatóságról;
                     
                  
                        c)
                     
                     
                        a 22/POJK.04/2019. sz. OJK-rendelet az értékpapírügyletekről;
                     
                  
                        d)
                     
                     
                        a 3/POJK.04/2021. sz. OJK-rendelet a tőkepiaci tevékenységek szervezéséről.
                     
                  
         
            2. cikk
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
         
         
            Kelt Brüsszelben, 2022. június 8-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 201., 2012.7.27., 1. o.
         
         
            (2)  Az Indonéz Köztársaság Hivatalos Közlönye, 1995., 64. szám, az Indonéz Köztársaság Hivatalos Közlönyének 3608. sz. kiegészítése.
         
            (3)  Az Indonéz Köztársaság Hivatalos Közlönye, 2021., 71. szám, az Indonéz Köztársaság Hivatalos Közlönyének 6663. sz. kiegészítése.
         
            (4)  Az Indonéz Köztársaság Hivatalos Közlönye, 2019., 168. szám, az Indonéz Köztársaság Hivatalos Közlönyének 6387. sz. kiegészítése.
         
            (5)  A Fizetési és Piaci Infrastruktúra Bizottság 2012. április 16-i 101. sz. dokumentuma.
         
            (6)  Az Indonéz Köztársaság Hivatalos Közlönye, 2011., 111. szám, az Indonéz Köztársaság Hivatalos Közlönyének 5253. sz. kiegészítése.